โปเกมอน สการ์เล็ต และ ไวโอเล็ต

และ  เป็นเกมสวมบทบาทที่ออกในปี 2022 พัฒนาโดยเกมฟรีก และจัดจำหน่ายโดยนินเท็นโด และบริษัทโปเกมอนสำหรับนินเท็นโด สวิตช์ นับเป็นภาคแรกของเกมโปเกมอนเจเนอเรชันที่เก้า เกมประกาศเปิดตัวในเดือนกุมภาพันธ์ 2022 และวางจำหน่ายเมื่อวันที่ 18 พฤศจิกายน 2022 ต่อมาได้มีเนื้อหาเสริมแบบดาวน์โหลด (DLC) ชื่อ*[[เดอะฮิดเดนเทรเชอร์ออฟเอเรียซีโร]]* โดยส่วนแรก *เดอะทีลแมสก์* วางจำหน่ายเมื่อ 13 กันยายน 2023 และส่วนที่สอง *ดิอินดิโกดิสก์* วางจำหน่ายเมื่อ 14 ธันวาคม 2023 ส่วนเนื้อหาเสริมหลังจบเกม *โมจิเมย์เฮม* ซึ่งเป็นบทสรุปของ DLC และตัวเกม วางจำหน่ายเมื่อ 11 มกราคม 2024

*สการ์เล็ต* และ *ไวโอเล็ต* แตกต่างจากภาคก่อนหน้า โดยมีฉากอยู่ในภูมิภาคพัลเดีย ซึ่งอ้างอิงจากคาบสมุทรไอบีเรีย (โดยเฉพาะสเปนและโปรตุเกส) และใช้รูปแบบโลกเปิด ผู้เล่นสามารถเล่นเนื้อเรื่องได้ 3 เส้นทาง เกมเพิ่มโปเกมอนใหม่ 120 ชนิด พร้อมร่างประจำภูมิภาคใหม่ 2 ร่าง และโปเกมอนที่ข้ามกาลเวลาเรียกว่าโปเกมอนพาราด็อกซ์ รวมถึง  ที่ทำให้โปเกมอนแปลงร่างเป็น "ประเภทเทรา" เฉพาะของตน และยังคงแนวทางของเกมโปเกมอนยุคใหม่ เช่น พื้นที่ขนาดใหญ่แบบเปิดกว้างและโปเกมอนที่ปรากฏในฉากโลกจริง

การพัฒนาเกมเริ่มขึ้นหลังจากวางจำหน่าย''โปเกมอน ซอร์ด'' และ ''ชิลด์'' ทีมงานของเกมฟรีกมุ่งนำเสนอสไตล์งานศิลป์ใหม่ โดยออกแบบโลกให้สมจริงยิ่งขึ้น ควบคู่กับการคงดีไซน์ตัวละครแบบการ์ตูน โมเดลและแอนิเมชันของโปเกมอนแต่ละสายพันธุ์ถูกสร้างใหม่จากภาคก่อนหน้าเพื่อให้สอดคล้องกับแนวศิลป์ดังกล่าว

เกมได้รับคำวิจารณ์ในระดับปานกลางโดยเนื้อเรื่องได้รับคำชม ขณะที่ปัญหาทางเทคนิคถูกวิจารณ์ในทางลบ ด้านยอดขาย เกมทำได้มากกว่า 10 ล้านชุดภายใน 3 วันแรก นับเป็นการเปิดตัวที่ใหญ่ที่สุดของนินเท็นโด และมียอดขายมากกว่า 27 ล้านชุดภายในเดือนมีนาคม 2025 นอกจากนี้ยังมีอัปเดตฟรีสำหรับนินเท็นโด สวิตช์ 2 ซึ่งปรับปรุงด้านภาพ กราฟิก และประสิทธิภาพ วางจำหน่ายเมื่อ 5 มิถุนายน 2025

## ระบบเกม

*โปเกมอน สการ์เล็ต* และ *ไวโอเล็ต* ยังคงโครงสร้างการเล่นพื้นฐานของซีรีส์ไว้ ผู้เล่นได้โปเกมอนผ่านการจับและแลกเปลี่ยนเพื่อนำไปสำรวจโลกและต่อสู้กับเทรนเนอร์ แต่เพิ่มระบบให้เลือกต่อสู้กับเทรนเนอร์ตามเส้นทางได้ ตัวเกมเพิ่มโปเกมอนใหม่ 112 ชนิด พร้อมโปเกมอนเริ่มต้น 3 ตัว ได้แก่ เนียวฮะ โฮเกเตอร์ และ แคว็กซ์ ซึ่งเป็นโปเกมอนตัวแรกที่ผู้เล่นสามารถรับได้ในเกม นอกจากนี้ยังมีโปเกมอนในตำนานใหม่สองตัวคือ โคไรดอน และมิไรดอน ที่ร่วมเดินทางกับผู้เล่นตลอดทั้งเกม

*สการ์เล็ต* และ *ไวโอเล็ต* ใช้รูปแบบโลกเปิดที่เชื่อมต่อทั้งพื้นที่เมืองและธรรมชาติโดยไม่มีเส้นแบ่ง แตกต่างจากเกม*โปเกมอน*ภาคก่อน ๆ ผู้เล่นสามารถใช้โคไรดอนหรือมิไรดอน (ขึ้นอยู่กับเวอร์ชัน) เป็นพาหนะ เพื่อใช้ความสามารถต่าง ๆ ในการเดินทางข้ามภูมิประเทศของพัลเดีย เกมยังเพิ่มระบบ "Auto Battle" ที่ให้ส่งโปเกมอนไปต่อสู้กับโปเกมอนในฉากโลกจริงโดยไม่ต้องเข้าสู่การต่อสู้แบบเทิร์นเบส ผู้เล่นยังสามารถเลือกเล่นเนื้อเรื่องได้ 3 เส้นทาง และสามารถทำเป้าหมายภายในแต่ละเส้นทางในลำดับใดก็ได้

ทั้งสามเส้นทางมีรูปแบบการเล่นแตกต่างกัน เส้นทางแรก *Victory Road* ผู้เล่นต้องท้าทายยิมโปเกมอนซึ่งเป็นเป้าหมายหลักของซีรีส์ โดยสามารถเลือกต่อสู้กับผู้นำยิมในลำดับใดก็ได้ เมื่อสะสมตราครบแปดเหรียญ จะสามารถท้าทายสี่จตุรเทพและแชมเปียนโอโมดากะ หรือ กีตาได้ เส้นทางที่สอง *Path of Legends* ผู้เล่นต้องออกล่า "โปเกมอนไททัน" ที่มีพลังมหาศาล (ได้แก่ กาเคกานิ, โอโตชิโดริ, มิมิซึซึ, งายักษ์ / รอยล้อเหล็ก, และเฮรัชเชอร์ ผู้เล่น*โปเกมอน สการ์เล็ต* จะพบงายักษ์ ส่วน*โปเกมอน ไวโอเล็ต* จะพบรอยล้อเหล็ก) เมื่อเอาชนะได้จะได้รับไอเทมเฮอร์บามิสติกา หรือเครื่องเทศลับ เพื่อเพิ่มความสามารถในการเดินทางของพาหนะ เช่น กระโดดสูงขึ้นหรือปีนกำแพงได้ เส้นทางที่สาม *Starfall Street* ผู้เล่นต้องต่อสู้กับแก๊งสตาร์ กลุ่มนักเรียนกบฏ โดยต้องเอาชนะสมาชิกจำนวนหนึ่งภายในเวลาที่กำหนด ก่อนเผชิญหน้ากับหัวหน้าฐาน ผู้เล่นต้องพิชิตฐานสตาร์ทั้งหมด 5 แห่งเพื่อเข้าสู่บอสสุดท้ายของเส้นทางนี้ เมื่อเล่นครบทั้งสามเส้นทางแล้ว จะปลดล็อกเส้นทางเนื้อเรื่องที่สี่ซึ่งเป็นเส้นทางสุดท้าย ทำหน้าที่สรุปและคลี่คลายเนื้อเรื่องหลักของเกม

[thumb|left|ผู้เล่นสามารถเข้าร่วมการต่อสู้กับโปเกมอนเทราสทัลไลซ์ในเทราเรดได้สูงสุดสี่คน โดยในภาพนี้เป็นการต่อสู้กับ[เซอร์ไนต์ที่เทราสทัลไลซ์เป็นประเภทน้ำ]]

*สการ์เล็ต* และ *ไวโอเล็ต* แนะนำปรากฏการณ์เทราสทัล ซึ่งทำให้โปเกมอนกลายเป็นผลึกและเปลี่ยนประเภท ส่งผลต่อจุดแข็งและจุดอ่อน ให้ตรงกับ "ประเภทเทรา" เฉพาะของตน พร้อมท่าโจมตีพิเศษอย่าง Tera Blast หรือระเบิดเทรา ซึ่งเมื่อใช้โดยโปเกมอนที่อยู่ในสภาพเทราสทัล ท่านั้นจะเปลี่ยนเป็นประเภทเดียวกับประเภทเทราของโปเกมอน ผู้เล่นสามารถเปลี่ยนประเภทเทราได้ ผู้เล่นสามารถพบโปเกมอนเทราสทัลในธรรมชาติ และเข้าร่วมการต่อสู้แบบเทราเรด ซึ่งเป็นการร่วมมือกันสูงสุด 4 คน ภายใต้เวลาจำกัด โดยแต่ละคนใช้โปเกมอนหนึ่งตัว หากโปเกมอนหมดสติ เวลาที่เหลือจะลดลง เมื่อเอาชนะได้จะสามารถจับบอสเรดได้ นอกจากนี้ยังสามารถร่วมทีมกับผู้เล่นคนอื่นผ่านระบบออนไลน์เพื่อเล่นเทราเรดได้

เกมเพิ่มระบบใหม่หลายอย่าง ผู้เล่นสามารถใช้คุณสมบัติ "ปิกนิก" เพื่อเล่นกับโปเกมอนในทีมและทำแซนด์วิช ซึ่งให้บัฟและผลดีต่าง ๆ ภายในเกม ระหว่างปิกนิก โปเกมอนสามารถผสมพันธุ์เพื่อให้ได้ไข่ ผู้เล่นยังสามารถร่วมปิกนิกและทำแซนด์วิชกับผู้อื่นได้สูงสุด 4 คนผ่านระบบออนไลน์ นอกจากนี้ ผู้เล่นสามารถเชื่อมต่ออินเทอร์เน็ตเพื่อเข้าร่วม "Union Circle" สำรวจโลกของเกมร่วมกันได้สูงสุดสี่คน รวมถึงแลกเปลี่ยนและต่อสู้กับผู้เล่นคนอื่นผ่านระบบออนไลน์ได้

## โครงเรื่อง
### ฉาก

*โปเกมอน สการ์เล็ต* และ *ไวโอเล็ต* มีฉากอยู่ในภูมิภาคพัลเดียในจักรวาลโปเกมอน ซึ่งได้รับแรงบันดาลใจอย่างหลวม ๆ จากคาบสมุทรไอบีเรีย ภูมิภาคนี้มีภูมิประเทศหลากหลาย เช่น ทะเลสาบ พื้นที่รกร้าง และเทือกเขา ใจกลางภูมิภาคเป็นหลุมอุกกาบาตขนาดใหญ่ชื่อเกรตเครเตอร์ออฟพัลเดีย ภายในมีพื้นที่ที่เรียกว่าเอเรียซีโร

### เนื้อเรื่อง

ใน*สการ์เล็ต* และ *ไวโอเล็ต* ผู้เล่นจะเข้าเรียนที่นารานจาอะคาเดมี (*สการ์เล็ต*) หรือ อูวาอะคาเดมี (*ไวโอเล็ต*) ซึ่งมีภารกิจประจำปีชื่อ "Treasure Hunt" เพื่อกระตุ้นให้นักเรียนออกสำรวจภูมิภาคและค้นหาสิ่งที่ตนให้คุณค่า หลังจากพบโปเกมอนในตำนาน โคไรดอน หรือ มิไรดอน ซึ่งเข้าร่วมและช่วยเหลือผู้เล่นแม้จะสูญเสียความสามารถในการต่อสู้ ผู้เล่นจะถูกชักชวนให้ดำเนินเนื้อเรื่องหลัก 3 เส้นทาง ได้แก่ *Victory Road*, *Starfall Street* และ *Path of Legends*

ในเส้นทาง *Victory Road* เนโม หรือนีโมนา เทรนเนอร์ระดับแชมเปียนและคู่แข่งของผู้เล่น จะขอให้ผู้เล่นพิชิตยิมทั้ง 8 แห่งของภูมิภาคพัลเดีย เมื่อเอาชนะผู้นำยิมครบแล้ว ผู้เล่นสามารถไต่ระดับเป็นแชมเปียนด้วยการเอาชนะสี่จตุรเทพและแชมเปียนสูงสุด โอโมดากะ หรือกีตา หลังจากได้ตำแหน่งแชมเปียน เนโมจะท้าทายผู้เล่นในการต่อสู้ครั้งสุดท้าย ซึ่งผู้เล่นเป็นฝ่ายชนะ

ในเส้นทาง *Path of Legends* เปเปอร์ หรืออาร์เวน ขอความช่วยเหลือจากผู้เล่นในการตามหาเฮอร์บามิสติกา หรือเครื่องเทศลับในตำนานทั้งห้าชนิด โดยในแต่ละครั้ง ผู้เล่นและเปเปอร์จะร่วมมือกันเอาชนะ "โปเกมอนไททัน" ซึ่งเป็นโปเกมอนขนาดยักษ์ที่ได้รับพลังจากเฮอร์บามิสติกา ระหว่างเนื้อเรื่อง เปเปอร์เปิดเผยว่าเขาต้องการใช้เฮอร์บามิสติกาเพื่อรักษามาฟิทิฟ โปเกมอนของเขา ที่ได้รับบาดเจ็บจากโปเกมอนตัวหนึ่งในเอเรียซีโร ซึ่งเป็นสถานที่ทำงานของพ่อหรือแม่ของเขา ได้แก่ ศาสตราจารย์โอลิม หรือซาดา (*สการ์เล็ต*) หรือศาสตราจารย์ฟุตู หรือ ทูโร (*ไวโอเล็ต*) หลังจากเอาชนะไททันครบทั้งห้า เปเปอร์และผู้เล่นใช้เฮอร์บามิสติการักษามาฟิทิฟ และฟื้นพลังที่สูญเสียไปของโคไรดอน / มิไรดอน จากนั้นเปเปอร์จะท้าทายผู้เล่นต่อสู้เป็นครั้งสุดท้าย ก่อนที่ศาสตราจารย์จะติดต่อให้เดินทางไปยังเอเรียซีโร พร้อมตำราสการ์เล็ตหรือตำราไวโอเล็ต และเปเปอร์ตัดสินใจว่าควรชวนพันธมิตรเพิ่มเติมก่อนออกเดินทางสู่เอเรียซีโร

ในเส้นทาง *Starfall Street* ผู้เล่นช่วยโบตัน หรือเพนนี นักเรียนหญิงขี้อาย ต่อต้านแก๊งสตาร์ กลุ่มที่ถูกกล่าวหาว่าเป็นต้นเหตุของการกลั่นแกล้งในสถาบัน โดยคาสซิโอเปีย ผู้ก่อตั้งแก๊งสตาร์ซึ่งแท้จริงคือโบตัน ได้ชักชวนผู้เล่นเข้าร่วม "Operation Starfall" เพื่อบังคับให้แก๊งสตาร์ยุบกลุ่มด้วยการเอาชนะหัวหน้าหน่วยทั้งห้า ผู้เล่นได้รับความช่วยเหลือจากผู้อำนวยการสถาบันคลาเวลล์ ซึ่งปลอมตัวเป็นนักเรียนชื่อไคลฟ์เพื่อสืบหาที่มาแก๊งสตาร์ และจากโบตันที่ติดตามและชี้แนะผู้เล่นในฐานะคาสซิโอเปีย ต่อมามีการเปิดเผยว่าแก๊งสตาร์ก่อตั้งขึ้นเพื่อต่อต้านการกลั่นแกล้ง ไม่ใช่เป็นผู้ก่อเหตุ โดยเหตุการณ์เผชิญหน้ากับกลุ่มที่กลั่นแกล้งเมื่อราว 18 เดือนก่อน ส่งผลให้ฝ่ายนั้นลาออก และเจ้าหน้าที่หลายคนพ้นตำแหน่ง หลังจากเอาชนะหัวหน้าหน่วยทั้งหมด โบตันจะพบผู้เล่นในลานโรงเรียน เปิดเผยตัวตนและท้าทายต่อสู้ เมื่อเธอแพ้ คลาเวลล์จะเปิดเผยการปลอมตัวและเสนอการคืนดีกับแก๊งสตาร์ พร้อมลงโทษสมาชิกด้วยการทำบริการสังคมจากการละเมิดกฎหลายประการ

หลังจากเลือกเนโมและโบตันมาเป็นผู้ช่วย เปเปอร์และผู้เล่นจะมุ่งหน้าไปยังซีโรแล็บ ห้องทดลองของศาสตราจารย์ในเอเรียซีโร ซึ่งเป็นการปลดล็อกเนื้อเรื่องสุดท้าย *The Way Home* ภายในนั้น พวกเขาได้พบโปเกมอนพาราด็อกซ์ ซึ่งเป็นญาติทางชีวภาพของโปเกมอนปัจจุบันจากอดีตกาลอันไกล (*ไวโอเล็ต*) โคไรดอนและมิไรดอนถูกเปิดเผยว่าเป็นโปเกมอนพาราด็อกซ์ ญาติของโมโตโตคาเงะ และเคยถูกขับออกจากเอเรียซีโรหลังแพ้การแย่งอาณาเขตให้กับโคไรดอน / มิไรดอนอีกตัวที่ดุดันกว่า เมื่อไปถึงห้องทดลอง ศาสตราจารย์เปิดเผยว่าตนเป็น AI ที่ถูกสร้างขึ้นแทนศาสตราจารย์ตัวจริง ซึ่งเสียชีวิตจากอุบัติเหตุก่อนเหตุการณ์ในเกม AI อธิบายว่าศาสตราจารย์ดั้งเดิมได้สร้างเครื่องย้อนเวลาเพื่อนำโปเกมอนพาราด็อกซ์มา และตั้งโปรแกรมให้เครื่องต้องทำงานต่อไปไม่ว่ากรณีใด แม้ AI จะขอให้ผู้เล่นปิดเครื่องย้อนเวลาเพื่อรักษาสมดุลนิเวศของพัลเดีย แต่โปรแกรมบังคับให้ต้องต่อสู้ หลัง AI พ่ายแพ้ ระบบรักษาความปลอดภัยจะปิดการใช้งานโปเกบอลที่ไม่ได้ลงทะเบียนภายใต้ ID ของศาสตราจารย์โอลิม / ศาสตราจารย์ฟุตู ทำให้ผู้เล่นเหลือเพียงโคไรดอนหรือมิไรดอนต่อสู้กับคู่ของ AI ส่งผลให้เครื่องย้อนเวลาล้มเหลว จากนั้น AI เดินทางไปยังอีกช่วงเวลาเพื่อเปิดทางให้เครื่องถูกทำลาย พร้อมขอโทษเปเปอร์ที่ศาสตราจารย์ตัวจริงละเลยเขาในวัยเด็กก่อนจากไป เมื่อกลับสู่สถาบัน เนโม คลาเวลล์ และโอโมดากะ จัดการแข่งขันโปเกมอนระหว่างคณาจารย์และนักเรียน หลังการประเมินยิมทั้งหมด ผู้เล่นเป็นฝ่ายชนะการแข่งขันในที่สุด

## การพัฒนา

[thumb|ภาพ[คอนเซ็ปต์อาร์ตที่แสดงเวอร์ชันเริ่มต้นของ*สการ์เล็ต* และ *ไวโอเล็ต* เพื่อสื่อถึงแนวทางงานศิลป์รูปแบบใหม่ที่เกมฟรีกต้องการนำมาใช้ในเกม]]

*โปเกมอน สการ์เล็ต* และ *ไวโอเล็ต* เริ่มพัฒนาช่วงปลายปี 2019 ใกล้กับช่วงที่''โปเกมอน ซอร์ด'' และ ''ชิลด์'' วางจำหน่าย ระหว่างการพัฒนา ทีมงานของเกมฟรีกต้องการใส่รูปลักษณ์แบบ "สมจริงแต่บิดรูป" โดยใช้พื้นผิวที่ดูสมจริงขึ้นควบคู่กับการออกแบบตัวละครที่มีสไตล์มากขึ้น ตามคำกล่าวของเคอิจิ มะเอะซะวะ แนวทางนี้มีเป้าหมายเพื่อทำให้เกมตั้งอยู่ในสภาพแวดล้อมที่สมจริงและใกล้โลกความเป็นจริงมากขึ้น เพื่อเสริมความสมจริง ทีมพัฒนาเพิ่มการใช้เสียงธรรมชาติในฉากโลกภายนอกให้หลากหลายและแสดงอารมณ์มากขึ้น โดยพัฒนาโปรแกรมชื่อ โปเกซินท์ เพื่อสร้างเสียงจำนวนมากจากเสียงร้องของโปเกมอน ทีมงานยังลงพื้นที่ป่าเพื่อทดสอบความสมจริงของเสียง และไปสวนสัตว์เพื่อศึกษาการเปลี่ยนแปลงเสียงของสัตว์ในสภาวะต่าง ๆ ก่อนจัดกลุ่มโปเกมอนเพื่อกำหนดลักษณะเสียงของแต่ละสายพันธุ์

โมเดลโปเกมอนในเกมเหล่านี้ได้รับการปรับปรุงครั้งใหญ่ โดยสร้างโมเดลใหม่ทั้งหมด เกมฟรีกเริ่มจากการจัดทำพิมพ์เขียว แล้วส่งข้อมูลฉากและคำสั่งการเคลื่อนไหวให้ทีมโมเดลสร้างตัวโมเดล จากนั้นจึงประชุมกำหนดรายละเอียดเพิ่มเติม ส่วนการแสดงสีหน้า อารมณ์ และการเคลื่อนไหวเฉพาะจุดดูแลโดยทีมงานอีกกลุ่มหนึ่ง โมเดลของโปเกมอนแต่ละสายพันธุ์ถูกปรับแสงเงาและรูปลักษณ์เพื่อสื่อบุคลิกที่แตกต่าง พร้อมเพิ่มพื้นผิวเฉพาะจำนวนมาก ซึ่งจะถูกแทนที่ด้วยเอฟเฟกต์ผลึกเมื่ออยู่ในสภาพเทราสตัลไลซ์ (Terastallized) ทีมงานยังใช้แสงและมุมกล้องเฉพาะกับตัวละครผู้เล่นเพื่อถ่ายทอดแนวทางเดียวกัน เมื่อกำหนดการกระทำและลักษณะเรียบร้อยแล้ว จะสร้างโมเดลทดสอบ และเมื่อผ่านการอนุมัติจึงสรุปการเคลื่อนไหวขั้นสุดท้าย โดยการเคลื่อนไหวของข้อต่อหลายส่วนถูกปรับแก้หลายครั้งตามคำแนะนำของทีมแอนิเมชัน และแอนิเมชันทั้งหมดถูกสร้างด้วยโปรแกรมภายในของทีมงาน

แม้จะมีโมเดลและเค้าโครงใหม่ โปเกมอนหลายสายพันธุ์ยังคงใช้แอนิเมชันจากภาคก่อนเมื่อเป็นไปได้ ซึ่งเพิ่มความซับซ้อนในการพัฒนา เนื่องจากทีมต้องหาวิธีนำแอนิเมชันกลับมาใช้ซ้ำอย่างคุ้มค่า โปเกมอนทุกสายพันธุ์มีโครงหน้าและสีหน้าที่เป็นโมเดลจริง แตกต่างจากภาคก่อนที่ใช้พื้นผิวสื่อสีหน้า ทีมทีมงานมุ่งให้แต่ละโมเดลถ่ายทอดบุคลิกหลักของสายพันธุ์และสอดคล้องกับแนวศิลป์ของเกม โปเกมอนที่ได้รับแรงบันดาลใจจากวัตถุหรือสัตว์จริงจะสะท้อนที่มาผ่านแอนิเมชัน โดยมีการค้นคว้าเพื่อเลือกต้นแบบที่เหมาะสม ส่วนโปเกมอนที่มีรูปร่างคล้ายสิ่งไม่มีชีวิตถูกออกแบบให้ดูมีชีวิต ทีมงานยังเพิ่มระบบแสงเพื่อขับเน้นรายละเอียด และปรับแอนิเมชันท่ายืนให้ชัดเจนและน่าสนใจในมุมกล้องต่อสู้แบบดั้งเดิม รวมถึงทำให้โปเกมอนดูสม่ำเสมอและโดดเด่นในหลากหลายมุมกล้องภายในเกม

### ดนตรีประกอบ

ดนตรีประกอบของเกมดูแลโดยคอมโพสเซอร์หลายคน เทรุโอะ ทะนิกุจิ ผู้เคยทำงานใน''โปเกมอน แบล็ก 2'' และ ''ไวต์ 2'' รับผิดชอบเพลงที่เกี่ยวข้องกับแก๊งสตาร์ ส่วนโก อิจิโนเสะ นักแต่งดนตรีหลักของซีรีส์ แต่งเพลงสำหรับเส้นทาง *Path of Legends*รวมถึงเพลงต่อสู้กับกลุ่มโปเกมอน Ruinous Quartet ขณะที่เพลงของเส้นทาง *Victory Road* แต่งโดยจุนอิจิ มาสุดะ และเพลงอื่น ๆ ในเส้นทางเดียวกันแต่งโดยมินะโกะ อะดะจิ และฮิโตมิ ซะโตะ ซาวด์แทร็กของ*โปเกมอน สการ์เล็ต* และ *ไวโอเล็ต* วางจำหน่ายอย่างเป็นทางการในเดือนกุมภาพันธ์ 2024 และถูกนำไปให้บริการบนนินเท็นโด มิวสิก รวมถึงเป็นส่วนหนึ่งของไลน์อัปเปิดตัวซอฟต์แวร์ในเดือนตุลาคม 2024 นอกจากนี้ยังมีผลงานดนตรีเพิ่มเติมจากโทบี ฟ็อกซ์ ผู้สร้างเกม*[[อันเดอร์เทล]]*

นักร้อง–นักแต่งเพลงชาวอังกฤษ เอ็ด ชีแรน ร่วมงานกับเกมในเพลง "เซเลสเชียล" โดยเป็นแฟนซีรีส์โปเกมอนมาตั้งแต่เด็ก และเคยร่วมงานกับ *[[โปเกมอน โก]]* ในอีเวนต์ปี 2021 เพลง "เซเลสเชียล" เป็นเพลงแรกในซีรีส์โปเกมอนที่มีเนื้อร้อง มิวสิกวิดีโอของเพลงเผยแพร่เมื่อ 29 กันยายน 2022 กำกับโดยยุอิจิ โคะดะมะ แสดงเอ็ด ชีแรนโต้ตอบกับโปเกมอนในสไตล์ภาพสเก็ตช์ เช่น คาบิกอนที่ช่วยเขาจากอุบัติเหตุรถยนต์ และลาปราสที่พาข้ามแม่น้ำ ภาพโปเกมอนในวิดีโอวาดโดยยู นะงะบะ จากบทความในนิตยสาร *[[เอ็นเอ็มอี]]* นะงะบะเลียนแบบสไตล์การวาดโปเกมอนของชีแรนในวัยเด็ก เพลง "เซเลสเชียล" ถูกใช้เป็นเพลงเครดิตตอนจบของ*สการ์เล็ต* และ *ไวโอเล็ต*' ต่อมาถูกนำไปรีมิกซ์โดยโทบี ฟ็อกซ์ สำหรับเครดิตตอนจบของ DLC อย่างไรก็ตาม เพลงนี้ไม่ได้อยู่ในอัลบั้มซาวด์แทร็กทางการของเกม

## การตลาดและการจำหน่าย

*โปเกมอน สการ์เล็ต* และ *ไวโอเล็ต* ประกาศอย่างเป็นทางการในงานโปเกมอนพรีเซนส์ เมื่อวันที่ 27 กุมภาพันธ์ 2022 ผ่านตัวอย่างแบบผสมไลฟ์แอ็กชัน ซึ่งเผยโปเกมอนเริ่มต้น 3 ตัว ได้แก่ เนียวฮะ โฮเกเตอร์ และแคว็กซ์ ต่อมาเมื่อวันที่ 1 มิถุนายน 2022 มีการปล่อยตัวอย่างที่สอง เปิดตัวโปเกมอนในตำนาน โคไรดอน และ มิไรดอน พร้อมภาพการเล่นเพิ่มเติม โปเกมอนมินีฟ กูร์ตง และพาโม รวมถึงตัวละครเนโมหรือนีโมนา ศาสตราจารย์โอลิมหรือซาดา และศาสตราจารย์ฟุตูหรือทูโร วันที่ 3 สิงหาคม 2022 มีการเผยตัวอย่างที่สามและวิดีโอสรุปในงานโปเกมอนพรีเซนส์ แนะนำโปเกมอนใหม่ 2 ตัว ชื่อภูมิภาค ระบบเทราสทัล (Terastallization) และรายละเอียดเพิ่มเติม ขณะที่ตัวอย่างที่สี่ซึ่งเผยแพร่เมื่อวันที่ 7 กันยายน 2022 อธิบายรูปแบบการเล่นทั้งสามเส้นทาง พร้อมเปิดตัวโปเกมอนใหม่ 3 ตัว และตัวละครอย่าง เมโลโคหรือเมลา โคลซาหรือเบรเซียส และโอโมดากะหรือกีตา

ระหว่างพิธีปิดการแข่งขันโปเกมอนเวิลด์แชมเปียนชิปส์ 2022 เมื่อวันที่ 21 สิงหาคม 2022 มีการปล่อยตัวอย่างใหม่ เผยโปเกมอนโมโตโตคาเงะ รวมถึงไอเทมและความสามารถใหม่สำหรับการเล่นเชิงแข่งขัน ต่อมาในวันที่ 29 กันยายน 2022 เอ็ด ชีแรน ปล่อยเพลง "เซเลสเชียล" ร่วมกับบริษัทโปเกมอน ซึ่งถูกใช้ในเครดิตตอนจบของเกม วันที่ 6 ตุลาคม 2022 มีการเผยตัวอย่างความยาว 14 นาที นำเสนอการเล่นแบบผู้เล่น 4 คนที่เลือกเส้นทางเนื้อเรื่องต่างกัน พร้อมเปิดตัวริกิคิริน ร่างวิวัฒนาการของคิรินริกิ ช่วงการตลาดก่อนวางจำหน่าย บริษัทโปเกมอนเผยวิดีโอในจักรวาลเกมหลายรูปแบบ เช่น วิดีโอกล้องดักถ่ายทากิงกูลู การสัมมนาออนไลน์เผยอูมิดิกดา ไลฟ์สตรีมเผยฮาราบารี และวิดีโอฟุตเทจสั้นเผยโบจิ วันที่ 4 พฤศจิกายน 2022 วางจำหน่ายนินเท็นโด สวิตช์ โอเลด รุ่นพิเศษลวดลายธีมเกม และวันที่ 11 พฤศจิกายน 2022 ก่อนเกมออกหนึ่งสัปดาห์ มีการจัดสแปลตเฟสต์ ธีมประเภทโปเกมอนเริ่มต้นในเกม*[[สปลาตูน 3]]*

ก่อนเกมวางจำหน่าย มีข้อมูลหลุดเกี่ยวกับเนื้อหาในเกมเกิดขึ้นหลายครั้ง การหลุดเริ่มตั้งแต่เดือนกรกฎาคม โดยมีภาพคุณภาพต่ำของตัวละครและโปเกมอนที่ยังไม่เปิดตัวอย่างเป็นทางการถูกเผยแพร่ออกมาก่อนเวลา โปเกมอนคอลเลกเรย์หลุดก่อนการเปิดตัวอย่างเป็นทางการในช่วงต้นเดือนพฤศจิกายน จากการขุดข้อมูลของเกมภาคแยก *[[โปเกมอน โก]]* หลังปรากฏโดยไม่ได้ตั้งใจในตัวอย่างก่อนวางจำหน่าย ไม่นานก่อนวันวางจำหน่าย โปเกมอนจำนวน 72 ตัวในเกมถูกปล่อยหลุด และแพร่กระจายอย่างรวดเร็วบนโซเชียลมีเดีย เช่น อินสตาแกรม และติ๊กต๊อก ไฟล์รอมของเกมยังถูกเผยแพร่บนฟอรัมโฟร์แชน และมีผู้เล่นไลฟ์สตรีมเกมก่อนวันวางจำหน่ายหลายวัน แม้นินเท็นโดพยายามลบเนื้อหาหลุดเหล่านี้ แต่ข้อมูลยังถูกนำกลับมาเผยแพร่ซ้ำหลังถูกลบออกไปแล้ว

*โปเกมอน สการ์เล็ต* และ *ไวโอเล็ต* วางจำหน่ายทั่วโลกเมื่อวันที่ 18 พฤศจิกายน 2022 เกมประสบปัญหาด้านกราฟิกและเทคนิคจำนวนมาก รวมถึงบั๊กและกลิตช์ที่กระทบต่อการเล่น เมื่อวันที่ 1 ธันวาคม 2022 นินเท็นโดออกแถลงขอโทษและปล่อยอัปเดตเวอร์ชัน 1.1.0 เพื่อแก้ไขบั๊กบางส่วน ในเดือนกุมภาพันธ์ 2023 มีการปล่อยอัปเดตเวอร์ชัน 1.2.0 เพื่อแก้ไขปัญหาเพิ่มเติม แต่พบบั๊กหายากที่ทำให้ไฟล์เซฟเสียหาย ภายหลังอัปเดตเวอร์ชัน 1.3.0 ซึ่งปล่อยเมื่อวันที่ 19 เมษายน 2023 ได้แก้ไขปัญหาเพิ่มเติมอีกครั้ง

*โปเกมอน สการ์เล็ต* และ *ไวโอเล็ต* เป็นหนึ่งในเกมบนเครื่องนินเท็นโด สวิตช์ ที่ได้รับอัปเกรดฟรีสำหรับนินเท็นโด สวิตช์ 2 โดยเมื่อวันที่ 2 มิถุนายน 2025 แอปนินเท็นโดทูเดย์! ได้เผยฟุตเทจการเล่นของเวอร์ชันอัปเกรด ซึ่งแสดงคุณภาพภาพที่ดีขึ้นและอัตราเฟรม 60 เฟรมต่อวินาที

### เนื้อหาดาวน์โหลด

thumb|''เดอะทีลแมสก์'' ซึ่งเป็นหนึ่งในส่วนเสริม DLC ของเกม ได้รับแรงบันดาลใจจากตำนานพื้นบ้านญี่ปุ่นเรื่องโมโมตาโร

เมื่อวันที่ 27 กุมภาพันธ์ 2023 งานโปเกมอนเดย์ มีการเผยตัวอย่างประกาศเนื้อหาเสริมแบบดาวน์โหลดชื่อ*[[เดอะฮิดเดนเทรเชอร์ออฟเอเรียซีโร]]* ซึ่งประกอบด้วยเนื้อหาดาวน์โหลด (DLC) สองตอน ได้แก่ *เดอะทีลแมสก์* และ*ดิอินดิโกดิสก์* โดยตอนแรก *เดอะทีลแมสก์* ที่เน้นโปเกมอนในตำนาน โอการ์ปอง วางจำหน่ายเมื่อ 13 กันยายน 2023 และตอนที่สอง *ดิอินดิโกดิสก์* ที่เน้นโปเกมอนในตำนาน เทราปากอส วางจำหน่ายเมื่อ 14 ธันวาคม 2023 เนื้อหาเสริมดังกล่าวเพิ่มโปเกมอนที่กลับมาให้จับมากกว่า 230 ตัวซึ่งไม่ปรากฏในเกมหลัก รวมถึงโปเกมอนใหม่อย่างฉะเดธ และร่างวิวัฒนาการใหม่ของคาจิชชู และดิวรัลดอน

ใน*เดอะทีลแมสก์* ซึ่งอ้างอิงจากตำนานโมโมตาโร ผู้เล่นออกทัศนศึกษาของสถาบันไปยังดินแดนคิตะคะมิในช่วงเทศกาลของหมู่บ้าน และเปิดโปงความจริงเบื้องหลังตำนานท้องถิ่น ส่วนใน*ดิอินดิโกดิสก์* ผู้เล่นไปศึกษาในฐานะนักเรียนแลกเปลี่ยนที่บลูเบอร์รีอะคาเดมี ก่อนเดินทางกลับสู่เอเรียซีโรเพื่อสรุปเนื้อเรื่อง ต่อมาเมื่อวันที่ 11 มกราคม 2024 มีการปล่อยบทส่งท้ายของ DLC ชื่อ*โมจิเมย์เฮม* ซึ่งผู้เล่นกลับไปยังคิตะคะมิและจับโปเกมอนมายาตัวใหม่ โมโมวาโร

### โฆษณาแฝง

หลังวางจำหน่าย*โปเกมอน สการ์เล็ต* และ *ไวโอเล็ต* รองรับการใช้งานร่วมกับ*โปเกมอน โฮม* ระบบคลาวด์สำหรับเก็บโปเกมอน ทำให้ผู้เล่นสามารถฝากโปเกมอนจากเกมนี้ไว้ใน*โฮม* และโอนโปเกมอนจากภาคก่อนหน้าเข้ามาได้ นอกจากนี้ ในปี 2023 เกมยังรองรับการเชื่อมต่อกับ*โปเกมอน โก* โดยผู้เล่นสามารถส่งโปสการ์ดจาก*โก* ไปยัง*สการ์เล็ต* และ *ไวโอเล็ต* ได้ ส่งผลให้ผู้เล่นใน*โก* สามารถพบคอลเลคเรย์ร่างพิเศษ ขณะที่ผู้เล่นใน*สการ์เล็ต* และ *ไวโอเล็ต* สามารถพบวิวิญองร่างพิเศษได้เช่นกัน ก่อนการประกาศรองรับอย่างเป็นทางการ มีการเผยแพร่วิดีโอโปรโมชันพิเศษซึ่งตัวละครจากทั้งสองเกมพูดถึงคอลเลคเรย์และตำนานของมัน

[thumb|[โยอาโซบิ สร้างสรรค์เพลง "บิริ-บิริ" เพื่อเฉลิมฉลองครบรอบหนึ่งปีของการวางจำหน่ายเกม]]

อนิเมะซีรีส์ *[[พ็อกเก็ตมอนสเตอร์ (อนิเมะ พ.ศ. 2566)|โปเกมอนฮอไรซัน: เดอะซีรีส์]]* มีเนื้อหาเชื่อมโยงกับ*โปเกมอน สการ์เล็ต* และ *ไวโอเล็ต* โดยมีสถานที่ ตัวละคร และโปเกมอนจากเกมปรากฏในหลายส่วน ในเดือนสิงหาคม 2023 ระหว่างงานโปเกมอนพรีเซนส์ ได้ประกาศเว็บซีรีส์จำนวนจำกัด 4 ตอนชื่อ *โปเกมอน:พัลเดียนวินส์* ออกอากาศทางยูทูบตอนแรกเมื่อ 6 กันยายน 2023 และจบลงเมื่อ 13 ธันวาคม 2023 ผลิตโดยวิตสตูดิโอ มีฉากอยู่ในภูมิภาคพัลเดียเพื่อเชื่อมโยงกับ*สการ์เล็ต* และ *ไวโอเล็ต* แต่ไม่ใช่ส่วนหนึ่งของอนิเมะหลัก โดยแต่ละตอนจะเน้นนักเรียนคนละคนในสถาบัน และเล่าเรื่องการก้าวข้ามปัญหาของตัวละครในตอนนั้น ๆ

เมื่อวันที่ 16 พฤศจิกายน 2023 ดูโอป็อป โยอาโซบิ ร่วมกับบริษัทโปเกมอนประกาศความร่วมมือฉลองครบรอบหนึ่งปีของเกมด้วยเพลง "บิริ-บิริ" โดยปล่อยทั้งเวอร์ชันภาษาญี่ปุ่นและภาษาอังกฤษพร้อมกันเมื่อวันที่ 18 พฤศจิกายน 2023 พร้อมมิวสิกวิดีโอในวันเดียวกัน มิวสิกวิดีโอเล่าเรื่องเนโม หรือนีโมนา และนักเรียนแลกเปลี่ยนชื่อแอนนา ที่ออกตามหาสิ่งซึ่งเป็น "สมบัติ" ของตน เพลงนี้ได้รับแรงบันดาลใจจากเรื่องสั้น *Kimi to Ameagari o* (きみと雨上がりを; "หลังฝนซากับเธอ") ที่เขียนโดยอายาโนะ ทาเคดะ ต่อมาโยอาโซบิได้นำเพลง "บิริ-บิริ" ไปแสดงสดในหลายสถานที่

## การตอบรับ
### คำวิจารณ์

*สการ์เล็ต* และ *ไวโอเล็ต* ได้รับคำวิจารณ์ในระดับ "ปะปนหรือปานกลาง" ตามเว็บไซต์รวบรวมรีวิว เมทาคริติก ส่งผลให้เป็นเกม*โปเกมอน*ภาคหลักที่ได้คะแนนต่ำที่สุด ขณะที่เว็บไซต์รวบรวมรีวิว โอเพนคริติก ประเมินว่าเกมได้รับการยอมรับในระดับพอใช้ โดยมีนักวิจารณ์ 48% แนะนำเกมนี้

นักเขียน เจก เด็กเกอร์ จาก*[[เกมสปอต]]* มองว่าความไม่เป็นเส้นตรงของเกมเป็น "จุดแข็ง" ขณะที่*[[นินเท็นโดไลฟ์]]*เห็นว่าเกมถ่ายทอด "มนตร์เสน่ห์แท้จริง" ของโปเกมอนยุค*[[โปเกมอน เรด และ บลู|เรด และ บลู]]* พร้อมชื่นชมเนื้อเรื่องว่าอบอุ่นและมีช่วงเวลาที่อ่อนโยนอย่างแท้จริง เรเบกา วาเลนไทน์ จาก*[[ไอจีเอ็น]]* ชื่นชมรูปแบบโลกเปิดใหม่ ระบบเทราเรด และกลไกออนไลน์ แต่วิจารณ์ความไม่เนี้ยบและความลึกของหลายส่วน โดยเฉพาะฟีเจอร์ออนไลน์และการสำรวจโลกเปิดที่คุณภาพยังต่ำ ด้านการออกแบบโลกเปิด โจเอล เฟรนีย์ จาก*[[เกมส์เรดาร์+]]* เห็นว่าโลกเปิดขาดทิศทางและแรงจูงใจปลายทางที่ชัดเจน แต่ชื่นชมดนตรีและการปรับปรุงส่วนติดต่อผู้ใช้ ส่วนเคนเนท เชปเพิร์ด จาก*[[โพลีกอน (เว็บไซต์)|โพลีกอน]]* ชื่นชมระบบเทราสทัลที่เพิ่มมิติกลยุทธ์และงานเขียนของเกม แต่ตำหนิว่าเป็นการถอยหลังจาก*[[โปเกมอนเลเจนส์: อาร์เซอุส]]* เนื่องจากตัดคุณสมบัติอำนวยความสะดวกหลายอย่าง และไม่กำหนดลำดับเนื้อเรื่องหลักอย่างชัดเจนจนผู้เล่นอาจสับสน

ทอม เรแกน จาก*[[เดอะการ์เดียน]]* เห็นว่าเกมสนุกและตีความสูตรเดิมได้ดี แต่ปัญหาด้านเทคนิคและกราฟิกฉุดศักยภาพของเกมไว้ เจสัน ฟอล์กเนอร์ จาก*[[เกมเรโวลูชัน]]* วิจารณ์พื้นผิว การชนของโมเดล ประสิทธิภาพ และการดำเนินเกมที่ "กระอักกระอ่วนและกึ่งเป็นเส้นตรง" แม้จะเป็นโลกเปิด ลีอา ไอเรียน จาก*[[4เพลเยอส์]]* แฟรนไชส์มีความทะเยอทะยานลดลง เกมดูไม่เสร็จและทำอย่างสะเพร่า จึงน่าผิดหวังในระดับปานกลาง โดยวิลเลม ฮิลฮอสต์ จาก*นินเท็นโดเวิลด์รีพอร์ต* วิจารณ์เกมว่า แม้บั๊กจะพออภัยได้จากภาพจำของแฟรนไชส์ที่เคยมีบั๊กอย่าง MissingNo. แต่การตัดคุณสมบัติดั้งเดิมหลายอย่างร่วมกับความไม่เนี้ยบของงาน ทำให้ประสบการณ์การเล่น "สะดุด" แม้จะชื่นชมบางองค์ประกอบและเนื้อเรื่อง แต่โดยรวมมองว่าเกมไม่น่าดึงดูดทั้งผู้เล่นทั่วไปและผู้เล่นที่กลับมาเล่นอีกครั้ง

สื่อหลายสำนักวิจารณ์ว่าเกมประสบปัญหากราฟิกผิดพลาดและประสิทธิภาพต่ำ โดยคุณภาพภาพถูกมองว่าน่าผิดหวัง และถูกเปรียบเทียบในทางลบกับเกมบน นินเท็นโด สวิตช์ อื่น ๆ เช่น *[[เซโนเบลด โครนิเคิลส์ 3]]* จาน เอ็กเลอร์ จาก*[[เดอะวอชิงตันโพสต์]]* ระบุว่าแฟน ๆ และนักวิจารณ์ไม่พอใจกับกราฟิก ซึ่งไม่ช่วยแก้ภาพจำด้านงานภาพที่อ่อนของแฟรนไชส์ โอลิเวอร์ แม็กเคนซี จาก*[[ยูโรเกมเมอร์]]* มองว่ากราฟิกคุณภาพต่ำเป็นการถอยหลังจาก*[[โปเกมอนเลเจนส์: อาร์เซอุส]]* และเป็น “ความล้มเหลวทางเทคนิคอย่างรอบด้าน” เมื่อเทียบกับเกมอื่นบนสวิตช์ นักเขียน*ไอจีเอ็น* เรเบกา วาเลนไทน์ เห็นว่าแนวคิดที่สร้างสรรค์ถูกบั่นทอนด้วยปัญหากราฟิกและเทคนิคจำนวนมาก จากปัญหาด้านประสิทธิภาพ ผู้เล่นบางส่วนขอคืนเงินหลังวางจำหน่ายไม่นาน ซึ่งนินเท็นโดอนุมัติในหลายกรณี และจากกระแสวิจารณ์ช่วงเปิดตัว COO ของบริษัทโปเกมอน ทะคะโตะ อุตสึโนะมิยะ ระบุว่าจะมีการหารือภายในเกี่ยวกับตารางการวางจำหน่ายของซีรีส์ในอนาคต

### ยอดขาย

ตามข้อมูลของบริษัทโปเกมอน *สการ์เล็ต* และ *ไวโอเล็ต* เป็นเกมที่มียอดสั่งจองล่วงหน้าสูงที่สุดในประวัติศาสตร์ซีรีส์ ภายใน 3 วันหลังวางจำหน่าย เกมขายได้มากกว่า 10 ล้านชุดทั่วโลก รวมถึง 4.05 ล้านชุดในญี่ปุ่นเพียงประเทศเดียว นับเป็นยอดขายซอฟต์แวร์สูงสุดของนินเท็นโดบนทุกแพลตฟอร์มภายใน 3 วัน และเป็นการเปิดตัวที่ดีที่สุดของเกมเอ็กซ์คลูซีฟบนคอนโซล เกมยังเป็นวิดีโอเกมที่ขายดีที่สุดของปี 2022 ในญี่ปุ่น ภายในเดือนมิถุนายน 2025 ยอดขายรวมอยู่ที่ 27.15 ล้านชุด ทำให้เป็นเกมโปเกมอนที่ขายดีที่สุดอันดับสอง และเป็นเกมขายดีที่สุดอันดับหกบนเครื่องนินเท็นโด สวิตช์ ขณะเดียวกัน ภายในช่วงปลายปี 2024 เกมมียอดขายในญี่ปุ่น 8.3 ล้านชุด แซงหน้า''โปเกมอน เรด'' และ ''กรีน'' กลายเป็นเกมโปเกมอนที่ขายดีที่สุดตลอดกาลในญี่ปุ่น

## หมายเหตุ

## อ้างอิง

## แหล่งข้อมูลอื่น
* 
* 
* เว็บไซต์อย่างเป็นทางการ 
* เว็บไซต์อย่างเป็นทางการ 
* เว็บไซต์อย่างเป็นทางการ 

หมวดหมู่:วิดีโอเกมที่ออกวางจำหน่ายในปี พ.ศ. 2565
หมวดหมู่:วิดีโอเกมโปเกมอน
หมวดหมู่:วิดีโอเกมแบบผู้เล่นหลายคนและผู้เล่นคนเดียว
หมวดหมู่:เกมสำหรับนินเท็นโดสวิตช์
หมวดหมู่:เกมจากค่ายเกมฟรีก
หมวดหมู่:วิดีโอเกมโอเพนเวิลด์
หมวดหมู่:วิดีโอเกมที่พัฒนาขึ้นในประเทศญี่ปุ่น